《谢三门提举辇运宋叔达郎中寄古碑杂言》
宋代·强至

长安古名都，汉唐以来帝王宅。
当时高冠大带接迹公卿间，声名大半文章伯。
能书万变轶出意象外，那局体法就常格。
杰词精翰在处勒琬琰，从此关西富碑石。
咸阳原头螭蟠龟负不知数，风雨皴剥尘土蚀。
荒郊坏宇大者卧榛莽，小者老祠佛庙往往龛屋壁。
忆初来长安，于此心颇溺。
朝披夕购自忘倦，一纸不吝百金易。
岂惟读辞玩点画，汉唐往事皆历历。
始者累一以至百，今既累百至千未免广搜觅。
古人载书兼两惧猜谤，今我车载不足更囊积。
中郎知我有碑癖，封寄数本跨数驿。
中郎中郎虽欲遂愚癖，愚也字学不进，
文格不长，翻愧嗜此苦无益。
虽然古人亦或有所嗜。又恐一朝舍此愚意无以适。
碑乎誓将蓄汝永吾好，不已圣犹贤博奕。

作者简介：强至（1022年～1076年），字几圣，杭州（今属浙江）人。仁宗庆历六年（1046年）进士，充泗州司理参军，历官浦江、东阳、元城令。英宗治平四年（1067年），韩琦聘为主管机宜文字，后在韩幕府六年。熙宁五年（1072年），召判户部勾院、群牧判官。熙宁九年（1076年），迁祠部郎中、三司户部判官。不久卒。其子强浚明收集其遗文，编《祠部集》四十卷，曾巩为之序，已佚。清代强汝询《求益斋文集》卷八《祠部公家传》有传。